PSIHOLOGU RESERTIFIKĀCIJAS PROGRAMMA

Psihologu resertifikācijas programma ir izstrādāta, lai noteiktu vienotas prasības, kuras ir jāievēro, lai izvērtētu psihologa profesionālo darbību attiecīgajā profesionālās darbības jomā, psihologa profesionālās kompetences un profesionālo prasmju pilnveidi un lemtu par psihologa resertifikāciju vai tās atteikumu.

Psihologu resertifikācijas mērķis – ir izvērtēt psihologa profesionālās darbību attiecīgajā profesionālās darbības jomā un novērtēt profesionālās kompetences un prasmju pilnveidi psihologa sertifikāta spēkā esamības laikā.

Resertifikācijas saturs un norise:

Psihologu sertifikācijas komisija, ievērojot Ministru kabineta 2018.gada 29.maija noteikumus Nr.301 “Psihologu noteikumi” un Psihologu sertifikācijas padomes apstiprināto kārtību un kritērijus, kā arī Psihologa profesionālās darbības jomu aprakstus:

1. izvērtē psihologa iesniegto profesionālās darbības aprakstu un dokumentus, kas apliecina ziņas par psihologa profesionālo darbību (piemēram, ziņas par psihologa darbavietu, darba pieredzi un darba slodzes apjomu), un konstatē, vai psihologa profesionālā darbība tika veikta attiecīgajā profesionālās darbības jomā un ir atbilstošs apjoms (t.i., vismaz 700 stundas, kurās var ieskaitīt 200 akadēmiskās stundas, darbojoties kā psihologam- pārraugam), kas psihologam ļauj resertificēties.
2. Novērtē psihologa kompetences un profesionālo prasmju pilnveidi:

Lai psihologs tiktu resertificēts, viņam jāpilnveido profesionālā kompetence un profesionālās prasmes vismaz 100 akadēmiskās stundas psihologa sertifikāta spēkā esības laikā. No tām vismaz 70 % profesionālās pilnveides jāveic atbilstoši psihologa profesionālās darbības jomai, psihologa sertifikāta spēkā esības laika periodā apmeklējot vismaz četrus dažādus profesionālās kompetences un prasmju pilnveides pasākumus. Līdz 30% no nepieciešamā profesionālās pilnveides apjomā var ieskaitīt psihologa profesionālo pilnveidi vispārējo kompetenču, psihologa profesionālās darbības organizācijas jautājumos vai citās psiholoģijas jomās vai pilnveidi ar psiholoģiju saistītās nozarēs un darbības jomās, sertifikāta spēkā esības laika periodā apmeklējot vismaz trīs dažādus pasākumus.

Papildus psihologiem, kuri strādā ar bērniem, saskaņā ar Bērnu tiesību aizsardzības likuma 5.1 panta pirmās daļas 12.punktā noteikto, ir nepieciešamas speciālās zināšanas bērnu tiesību aizsardzības jomā. Šīs zināšanas apgūst un pilnveido, ievērojot Ministru kabineta 2024.gada 16.aprīļa noteikumus Nr.241 “Noteikumi par kārtību, kādā apgūstamas speciālās zināšanas bērnu tiesību aizsardzības jomā, šo zināšanu saturu un apjomu”.

(1) Profesionālās kompetences un profesionālo prasmju pilnveides programmā ietver šādas tēmas:

 1) psihologa kompetences un profesionālās prasmes atbilstoši profesionālās darbības jomai (psiholoģiskās izpētes (novērtēšanas) metodes, psiholoģiskās konsultēšanas metodes, psiholoģiskās konsultēšanas prasmes, psiholoģiskās palīdzības metodes, psiholoģiskās palīdzības sniegšanas prasmes, jaunākās teorijas, aktualitātes un attīstības tendences psihologa profesionālās darbības jomā, kvalitatīvas psihologa profesionālās darbības veicināšana);

2) psihologa vispārējās kompetences (psiholoģijas zinātnes un profesionālās darbības aktualitātes ārpus profesionālās darbības jomas, psihologa ētika, novitātes psiholoģijas jomā un ar psiholoģiju saistītās nozarēs un darbības jomās, u.c.);

3) psihologa prakses darbības nodrošināšanas kompetences (psihologa profesionālās darbības juridiskie un finanšu aspekti, psihologa profesionālās darbības organizēšana un nodrošināšana, u.c.).

(2) Psihologs pilnveido profesionālo kompetenci kādā no šādām izglītības programmām:

1. Izglītības programmu izstrādā un īsteno Izglītības iestāžu reģistrā reģistrēta izglītības iestāde vai psihologu profesionālā nevalstiskā organizācija, kuras darbību reglamentējošā dokumentā paredzēta psihologu profesionālās kompetences pilnveide, pēc saskaņošanas ar pašvaldību, kuras administratīvajā teritorijā programma tiek īstenota;

 2. Izglītības programmu izstrādā un īsteno ministriju padotības iestādes vai pašvaldību iestādes, kas nav reģistrētas Izglītības iestāžu reģistrā, bet kuru nolikumā paredzēta izglītojošas darbības veikšana, vai augstākās izglītības iestādes, kas īsteno psiholoģijas studiju programmas;

3. Psihologa profesionālās kompetences un profesionālo prasmju pilnveidē var ieskaitīt augstskolu vai psihologu profesionālo nevalstisko organizāciju organizēto konferenču, vai atbilstošo ārvalstu konferenču, kuru saturs atbilst šīs programmas 1.punktā minētajām, apmeklējumu, kā arī studijas psiholoģijas studiju programmas (piemēram, maģistrantūra, doktorantūra, ar psiholoģiju saistīto studiju kursu apguvi citās studiju programmās).

1. Novērtē psihologa atbilstību patstāvīga darba turpināšanai noteiktajā profesionālās darbības jomā, izvērtējot psihologa-pārrauga apliecinājumu par veikto psihologa pārraudzību (vismaz 35 akadēmiskās stundas individuāli vai 70 akadēmiskās stundas, ja psihologa pārraudzība notiek grupā), pamatojoties uz noteiktām profesionālās darbības jomām izstrādātajiem atbilstības kritērijiem;
2. Psihologam ir tiesības iesniegt jebkuru citu informāciju, kurai ir nozīme resertifikācijas procesā.